একদিকে ম্যানেজার লুই ফান হাল-এর বিরুদ্ধে প্রকাশ্যে দাভিদ দ্য হিয়ার বিদ্রোহ। অন্যদিকে বোর্নমুখের বিরুদ্ধে চলতি ইপিএলের নিয়মরক্ষার ম্যাচের আগে নিশ্ছিদ্র নিরাপত্তার ফাঁস। সবমিলিয়ে মরসুমের শেষ লগ্নে পৌঁছেও গুমোট ভাব থেকেই গেল ওল্ড ট্র্যাফোর্ডে! গত রবিবারের বোমাতঙ্ক নিয়ে ম্যান ইউ কর্তারা এতটাই অস্বস্তিতে পড়েছেন যে, মঙ্গলবার ম্যাচ শুরুর আগে কঠোর নিরাপত্তার জালে মুড়ে ফেলা হয় গোটা স্টেডিয়ামকে। নিরাপত্তা কর্মীদের তল্লাশির হাত থেকে রেহাই মেলেনি ক্লাবের চিফ এগজিকিউটিভ এড উডওয়ার্ডসেরও! যদিও ফুটবলারদের ক্ষেত্রে সেই নিয়ম মানা হয়নি। ওয়েন রুনিদের বিশেষ নিরাপত্তার মধ্যে দিয়ে মাঠে নিয়ে আসা হয়।
 নিরাপত্তা নিয়ে কঠোরতম পদক্ষেপ করার মধ্যেই ফান হালের বিরুদ্ধে দাভিদ দ্য হিয়ার বক্তব্য পরিস্থিতিকে ফের জটিল করে তুলেছে। ডাচ কোচের ভবিষ্যৎ নিয়ে এখনও ধোঁয়াশা রেখে দিয়েছেন কর্তারা। কিন্তু তাকে আমল না দিয়েই ম্যান ইউ গোলকিপার জানিয়ে দিলেন, নতুন মরসুমেও ডাচ গুরুর প্রতি ক্লাবের আধিকারিকরা আস্থা রাখলে তিনি ওল্ড ট্র্যাফোর্ড ছেড়ে বেরিয়ে যাবেন! 
গত বছর মরসুম শুরুর আগেই রিয়াল মাদ্রিদের হাত থেকে দ্য হিয়া-কে বাঁচাতে ম্যান ইউ কর্তারা নতুনভাবে চার বছরের চুক্তি করেছিলেন তাঁর সঙ্গে। কিন্তু তার পরেও কেন ফান হাল-এর প্রতি এভাবে ক্ষোভ উগরে দিলেন দ্য হিয়া? লন্ডনের একটি সংবাদপত্র দাবি করেছে, ফান হাল কোচের দায়িত্ব নিয়ে আসার পর থেকেই তাঁর সঙ্গে সম্পর্ক ক্রমশ তিক্ত হতে শুরু করে স্প্যানিশ গোলকিপারের। সেই তিক্ততা চরমে ওঠে গত বছর প্রথম ট্রান্সফার উইন্ডো খোলার পর রিয়াল মাদ্রিদ যখন দ্য হিয়ার সঙ্গে কথাবার্তা শুরু করে। সেই সময় ফান হাল প্রকাশ্যেই ম্যান ইউ গোলকিপারের ক্লাবের প্রতি সততা এবং দায়বদ্ধতা নিয়ে প্রশ্ন তোলেন, যা মেনে নিতে পারেননি দ্য হিয়া। কিন্তু সম্প্রতি ফের এই জল্পনা শুরু হয়েছে যে, ফান হাল-কে আগামী মরসুমেও ম্যান ইউ-এর দায়িত্বে রেখে দেওয়া হতে পারে। সেই খবর শুনে মেজাজ হারিয়ে ফেলেন দ্য হিয়া। তারই পাশাপাশি নতুন মরসুমের জন্য দল তৈরি করতে গিয়ে দ্য হিয়া-কে ফের রিয়াল মাদ্রিদ বড় অঙ্কের প্রস্তাব দেওয়ার পরিকল্পনা নিয়েছে। যেহেতু আগামী মরসুমেও চ্যাম্পিয়ন্স লিগের মূলপর্বে খেলবে না ম্যান ইউ, তাই দ্য হিয়াও ক্লাববদলের কথা ভাবতে শুরু করেছেন।
কিন্তু মঙ্গলবার ফের আবার বোমা ফাটিয়েছেন প্রাক্তন চেলসি ম্যানেজার। তিনি বলেছেন, ‘‘আমার সঙ্গে কোনও ক্লাবের এখনও পর্যন্ত কোনও চুক্তি হয়নি। তা নিয়ে প্রশ্ন তোলাই অমূলক।’’